《今秋久雨至八月望夕始晴月色尤清澈可爱置酒》
宋代·晁公溯

玉斧琢月玻瓈声，月中桂树秋风惊。
终年待此一轮满，不忧蛙食忧鼍鸣。
白鼍十日鸣空山，雨师乘云呼不还。
黄尘晓涨三尺潦，明河夜飞千丈澜。
广寒不复观霓裳，公子岂解歌秋阳。
釜星未灭日已出，风棂雨隙栖清光。
须臾绀缯展秋碧，仰见西山衔半璧。
青天冥冥星益疏，光芒寒溢千山白。
今夕何夕谁与度，举杯属月当起舞。
陶然相对影凌乱，不觉惊乌起庭树。
树头霏霏木叶坠，白露悬空斗垂地。
虽无丝竹为陶写，亦有鸣蛙当鼓吹。
向来悲歌子桑子，饥坐虚忧木生耳。
安知上帝思澄清，要令六合无泥滓。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。